
ДО							
ОБЩИНСКИ СЪВЕТ						
П О М О Р И Е

ДОКЛАДНА  ЗАПИСКА

От  Адам Георгиев Адамов 
Председател на  Общински съвет – Поморие

Относно: Предложение за удостояване със званието „Почетен гражданин на Поморие” на инж. ик. Кольо Георгиев Николов.


УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

В деловодството на Общински съвет – Поморие е постъпило предложение с рег. №ОС-1070/15.10.2024г. от НЧ „Георги Илиев Маджаров-1924г.“ за удостояване със звание „Почетен гражданин на Поморие” на инж. ик. Кольо Георгиев Николов, което е подкрепено от представители на всички Народни читалища в Община Поморие. 

По образование г-н Николов е инженер - икономист, специалност „Индустриален мениджмънт” с образователно-квалификационна степен магистър; икономист по специалността „Маркетинг и мениджмънт”; икономист - счетоводител по специалност „Счетоводство и контрол”. Живее и работи в гр. Поморие. От 8 години работи в сферата на образованието като старши учител в СУ „Иван Вазов” гр. Поморие.

Г-н Николов е бил дългогодишен Председател е НЧ „Светлина 1939”-гр. Поморие. През 2013г. учредява НЧ „Възраждане – Доброван – 2013г.“ с. Бата, на което е Председател и към настоящия момент. От 1999г. е Председател на Регионален Читалищен съюз  - гр. Поморие, а от 2010г. е преизбран за Председател на преименуваното и регистрирано в БОС Читалищно сдружение „Читалища от Община Поморие – 2010г.“.
 
На ХХХII извънреден юбилеен конгрес на СНЧ -23-24 май, инж. ик. Кольо Николов - ЗЧД е номиниран и одобрен за член на Върховния читалищен съвет на СНЧ в Република България. На XXXVI редовен конгрес на СНЧ, проведен на 31.05.2023г., същият е удостоен с най-високото отличие на СНЧ за заслуги в читалищното дело „Заслужил читалищен деятел“.

В навечерието на 24 май 2024 г. май, инж. ик. Кольо Николов е награден от Маестро Найден Тодоров - Министър на културата на Република България с Почетен знак „Златен век“ - печат на Цар Симеон Велики - сребърен.

Като ръководител на различни проекти инж. ик. Кольо Николов обогатява общинската и читалищната собственост.

Г-н Николов отстоява отговорния ангажимент да защитава интересите на читалищата в Община Поморие като част от общата дългосрочна програма за нова визия на читалищната мрежа: обособяване на читалищата  като социокултурни и информационни центрове; работата с деца и подрастващи; привличането на млади хора в читалищните настоятелства; по-добро управление и финансиране; равностойно партньорство между Общината и НЧ.

Читалищното настоятелство при НЧ „Георги Илиев Маджаров-1924г.” с.Бата прави предложението в навечерието на 1 ноември 2024 година - Ден на народния будител, предвид заслугите на инж. ик. Кольо Николов-ЗЧД при осъществяване културната политика на читалищата в Община Поморие и значимия принос в съвременното читалищно дело за съхраняване на българската идентичност и културно обогатяване в Бургаска област, както и признание за цялостната му дейност като учител.

Съгласно чл.7, ал. 1 и ал. 2 от Наредба №20 за морално стимулиране на физически лица с особени заслуги към Община Поморие предложение за удостояване със званието “Почетен гражданин на Поморие” могат  да се  правят от държавни и общински органи, обществени организации и инициативни комитети. Предложения за  удостояване с почетни звания се правят до кмета на общината или до председателя на общински съвет, които ги  внасят за обсъждане в   Общински съвет.

Чл. 8 от Наредба №20 за морално стимулиране на физически лица с особени заслуги към Община Поморие предвижда, че удостояването със званието “Почетен гражданин на Поморие”  става с решение на Общински съвет.

С докладна записка с №ОС-1089/22.10.2024г. г-н Иван Алексиев - Кмет на Община Поморие е изразил становище, с което не възразява по така направеното обосновано предложение.

С оглед на гореизложеното, отчитайки приноса на инж. ик. Кольо Николов в читалищното дело и развитието на културния живот в Община Поморие, Ви предлагам да приемете следното

РЕШЕНИЕ:

На основание чл.21, ал.1, т.22 от ЗМСМА във връзка с чл.7, ал.1 и чл.8 от Наредба №20 за морално стимулиране на физически лица с особени заслуги към Община Поморие, Общински съвет – Поморие удостоява със званието „Почетен гражданин на Поморие” инж. ик. Кольо Георгиев Николов.

Приложение

1. Предложение с рег. №ОС-1070/15.10.2024г. от НЧ „Георги Илиев Маджаров-1924г.“;
2. Докладна записка  №ОС-1089/22.10.2024г. от Иван Алексиев - Кмет на Община Поморие

